“ตลาดปลาแม่กลอง” ประกาศปิด 3 วันตรวจเชิงรุก 1,300 คน หลังพบติดเชื้อ 40 ราย
สหกรณ์ประมงแม่กลองสั่งปิด “ตลาดปลาแม่กลอง” 3 วัน ตั้งแต่ 10-12 มิ.ย. 64 เพื่อตรวจเชิงรุก 1,300 คน หลังพบติดเชื้อ 30-40 ราย
9 มิ.ย. 2564

ผู้สื่อข่าวรายงานว่า สหกรณ์ประมงแม่กลอง ออกประกาศปิดการซื้อขายสินค้าสัตว์น้ำในตลาดปลาสหกรณ์ประมงแม่กลอง เป็นเวลา 3 วัน ตั้งแต่วันที่ 10-12 มิ.ย. 64 หลังจากได้สุ่มตรวจหาเชื้อโควิด-19 เชิงรุกในคนงานของแพปลาทุกแพ เมื่อวันที่ 6 มิ.ย. 64 พบผู้ติดเชื้อ 30-40 คน จากคนงานที่เข้ารับการตรวจหาเชื้อจำนวน 315 คน
ขณะที่ล่าสุดวันนี้ ทางสหกรณ์ฯ จะนำสาธารณสุขจังหวัดสมุทรสงคราม เข้าตรวจหาเชื้อเชิงรุกในแรงงานที่เหลือทั้งหมด ประมาณ 1,300 คน หากผลการตรวจพบผู้ติดเชื้อก็จะคัดแยกออกจากพื้นที่ สำหรับผู้ที่มีความเสี่ยงสัมผัสใกล้ชิดกับผู้ติดเชื้อก็จะให้หยุดกักตัว
อย่างไรก็ตาม ทางสหกรณ์ฯ ได้กำหนดมาตรการลดจำนวนพื้นที่ขายปลาและแรงงานในตลาดปลาบางส่วน เพื่อลดการแออัดและเป็นการเว้นระยะห่างตามมาตรการควบคุมการแพร่ระบาดของโรคติดต่อของทางราชการ ส่วนผู้เข้ามาทำธุรกรรมในตลาดปลา ต้องผ่านการตรวจวัดอุณหภูมิ สวมหน้ากากอนามัย และ ล้างมือด้วยเจลแอลกอฮอล์